钦定古今图书集成/明伦汇编/官常典/第617卷 > 袁旭
## 钦定古今图书集成/明伦汇编/官常典/第617卷 > 袁旭

按《明外史循吏传》：“旭字廷辅，江西乐安人。永乐十三
年进士，除江津知县。民困宿逋，旭出己赀代偿。富民
闻之，争相捐助，积逋以清，新学校，弭盗贼，廉明公慎，
大得民和。及秩满当代，县民恳留于朝，诏许还任。久
之，以忧归。正统元年，用大学士杨士奇荐，擢宁国知
府。旭好兴作，为民久远计，乃置均徭册以恤孤贫，设”
义仓以备赈贷。重建学宫，壮丽甲诸郡。他坛庙公宇，
无所不增新，而刱宛溪二石桥，尤永世利。然旭善拊
循，虽洊兴工役，民不告病。十年春大计群吏始举“卓
异”之典。天下郡守止五人，而旭与焉。赐宴及袭衣、宝
钞以还。其年六月，督学御史程富劾旭数敛民财，妄
兴大役，且杖死平民，宜按问。章下巡按御史复核，未
报。旭亦讦富挟私及不法事，章并下法司，俱宜褫夺。
时无救援者，命编旭保安州为民。富输赎还职。旭先
已被逮，竟卒于狱。其《幽愤诗》曰：“报国有心悬白日，盖
棺无面见黄泉。”读者悲之。其后御史王震言旭杖毙
无辜无实状，而旭已死矣。旭虽被讦而死，然宁国人
语贤守必曰：“袁公，为立祠祀焉。”